Olavi Suvanto vuonna 1952 Reposaaren Kunnon 20-vuotisjuhlissa.
**Olavi Wilhelm Suvanto** (22. toukokuuta 1910 Helsinki – 18. huhtikuuta 1963 Helsinki) oli suomalainen urheiluvaikuttaja, joka toimi Oy Veikkaus Ab:n toimitusjohtajana 1946–1963. Lisäksi hän oli Työväen Urheiluliiton puheenjohtaja 1945–1951 sekä Suomen Olympiakomitean puheenjohtaja 1950–1951.

Ura
---

Suvanto kirjoitti ylioppilaaksi Helsingin normaalilyseosta. Hän voitti TUL:n nuorten mestaruuden voimistelussa vuonna 1926 sekä 200 metrin rintauinnissa vuosina 1926 ja 1927. Hän pelasi 1920-luvulla pesäpalloa helsinkiläisessä Koiton Visassa ja oli myöhemmin perustamassa Työväen Mailapoikia vuonna 1932. Suvanto oli Työväen Maila-Poikien edustusjoukkueen valmentaja 1934–1937 ja seuran puheenjohtaja 1935–1937. Lisäksi hän pelasi jääpalloa piirin mestaruussarjoissa ja oli Helsingin Työväen Uimareiden puheenjohtaja vuodesta 1953. Vuosikymmenen lopussa Suvanto kuului pesäpalloilun yhteistoimintavaliokuntaan, joka pohti TUL:n ja Pesäpalloliiton välistä yhteistyötä. Vuonna 1940 Suvanto oli Itä–Länsi-ottelun tuomari, kun TUL:n pelaajat tulivat mukaan ensimmäistä kertaa. TUL:n liittotoimikuntaan Suvanto valittiin vuonna 1937 ja puheenjohtajaksi toukokuussa 1945.

Suomen Olympiakomitean jäseneksi Suvanto valittiin 1945 ja hän istui kaikkiaan neljä toimikautta vuoteen 1957 saakka. Talvella 1950–1951 hän oli muutaman kuukauden ajan Olympiakomitean vt. puheenjohtajana. Lontoon olympiakisoissa 1948 Suvanto toimi Suomen joukkueen matkanjohtajana. Vuonna 1947 hänet nimettiin Helsingin olympiakisojen järjestelytoimikunnan varapuheenjohtajaksi yhdessä Akseli Kaskelan ja A. E. Martolan kanssa. Poliittisen tasapainon vuoksi sosialidemokraatteihin lukeutunut Suvanto oli toimikunnassa TUL:n ja Kaskela porvarillisen SVUL:n edustajana. Hän toimi myös kisojen huoltojohtajana. Valtion urheilulautakunnan jäsen Suvanto oli vuodet 1942–1956 ja sen varapuheenjohtaja 1945–1950. Hänelle myönnettiin Suomen urheilu- ja liikuntakulttuurin kultainen ansioristi.

Suvanto oli Oy Veikkaustoimisto Ab:n (nykyinen Veikkaus) toimitusjohtaja vuosina 1946–1963. Hän joutui luopumaan tehtävästä sairauden vuoksi muutamaa viikkoa ennen kuolemaansa.

Saavutukset
-----------

**Pesäpallotuomarina:**

* Miesten Itä-Länsi-tuomari: 1940

Lähteet
-------

1. 1 2 3 4 5  Ville Kallinen: Suvanto, Olavi (1910–1963) Suomen urheiluhistoriallinen seura 20.12.2017. Viitattu 3.4.2018.
2. ↑  Vanhenevat Norssit Norssin historia. Viitattu 19.4.2016.
3. ↑  Työväen Mailapojat ry 1932 - 1982 Työväen Mailapojat. Viitattu 19.4.2016.
4. ↑  Itä-Länsi-tuomarit Suomen Pesäpalloliitto.  Arkistoitu 1.4.2018. Viitattu 19.4.2016.
5. ↑  *Työväen Urheiluliiton toimintakertomus 1941*, s. 7. Helsinki: Työväen Urheiluliitto, 1942. Teoksen verkkoversio.  (Arkistoitu – Internet Archive)
6. ↑  *Työväen Urheiluliiton toimintakertomus 1945*, s. 7. Helsinki: Työväen Urheiluliitto, 1946. Teoksen verkkoversio.  (Arkistoitu – Internet Archive)
7. ↑  *Suuri olympiateos 1*, s. 821. Jyväskylä: Scandia Kirjat, 1978. ISBN 951-9466-05-3 (koko teos).
8. ↑  Junttila, Veli: Veli Junttilan Suomi 1948-kolumni: Kaisa Parviainen toi hopeaa  19.7.1998. Turun Sanomat.  Arkistoitu 13.5.2016. Viitattu 19.4.2016.
9. 1 2  *The Official Report of the Organising Committee for the Games of the XV Olympiad Helsinki 1952*, s. 19, 25. London: The Organising committee for the XIV olympiad 1951, 1955. Teoksen verkkoversio.
10. ↑  Findling, John E. & Pelle, Kimberly (toim.): *Encyclopedia of the Modern Olympic Movement*, s. 117. Westport, Connecticut: Greenwood Press, 2004. ISBN 978-031-33227-8-5. Teoksen verkkoversio.
11. ↑  Valtion liikuntaneuvostojen kokoonpanot (1920–2011) Valtion liikuntaneuvosto.  Arkistoitu 28.4.2016. Viitattu 19.4.2016.
12. ↑  Toimitusjohtaja Olavi Suvant kuollut (maksullinen artikkeli) Helsingin Sanomat 19.4.1963, HS Aikakone. Viitattu 3.4.2018.
13. ↑  Itä-Länsi-tuomari 1932-2017 Jouni Ojala. Viitattu 31.3.2018.

TUL:n puheenjohtajat
Eino Pekkala (1919–1927) | 
Väinö Mikkola (1927–1928) | 
Toivo Vilppula (1928–1937) | 
Urho Rinne (1937–1945) | 
Olavi Suvanto (1945–1951)   

Väinö Leskinen (1951–1955) | 
Penna Tervo (1955–1956) | 
Pekka Martin (1956–1967) | 
Olavi Saarinen (1967–1971) | 
Osmo Kaipainen (1971–1977)   

Matti Ahde (1977–1995) |
Kalevi Olin (1995–2007) | 
Sirpa Paatero (2007–2016) |
Kimmo Suomi (2016–2019) |
Lasse Mikkelsson (2019–)